## Pravilnik o prekomjernoj uporabi javnih cesta

### NN 40/2000 (14.4.2000.), Pravilnik o prekomjernoj uporabi javnih cesta

# MINISTARSTVO POMORSTVA, PROMETA I VEZA

**954**

Na temelju članka 25. stavak 2. i članka 61. stavak
4. Zakona o javnim cestama (»Narodne novine«, br. 100/96
i 76/98), ministar pomorstva, prometa i veza, donosi

## PRAVILNIK

### O PREKOMJERNOJ UPORABI JAVNIH CESTA

I. OPĆE ODREDBE

Članak 1.

Ovim se Pravilnikom propisuju mjerila za utvrđivanje prekomjerne
uporabe javne ceste, postupak za dobivanje rješenja o odobrenju
za prekomjernu uporabu javne ceste, postupak za rekonstrukciju
i prilagodbu javne ceste, mjerila za izračun naknade, način
obračuna i naplate naknade za prekomjernu uporabu javne
ceste, te nadzora nad provedbom ovoga Pravilnika.

Članak 2.

(1) Prekomjerna uporaba javne ceste podrazumijeva njezinu uporabu
iznad vrijednosti prometnog opterećenja za koju je projektirana,
odnosno građena, nastalu zbog obavljanja djelatnosti pravnih
ili fizičkih osoba uz javnu cestu.

(2) Pod povećanim prometnim opterećenjem iz stavka
1. ovoga članka, smatra se porast prosječnog godišnjeg
dnevnog prometa srednje teških i teških teretnih vozila
za više od 10% u odnosu na postojeći.

Članak 3.

Pod djelatnostima iz članka 2. stavak 1. ovoga Pravilnika,
smatra se:

- proizvodnja odnosno eksploatacija energetskih mineralnih sirovina,
mineralnih sirovina iz kojih se mogu proizvoditi metali i njihovi
spojevi, nemetalnih minerala, arhitektonskog građevinskog
kamena, svih vrsta soli i solnih voda, mineralnih i geotermalnih
voda iz kojih se dobivaju mineralne sirovine, tehničkog
građevnog kamena, građevnog pijeska i šljunka te
opekarske gline,

- eksploatacija obnovljivih ležišta građevnog pijeska
i šljunka iz korita i s obala vodotoka, jezera, umjetnih
objekata za skupljanje vode, uređenog i neuređenog inundacijskog
područja, iz ušća rijeka koje se ulijevaju u
more i kanala spojenih s morem,

- izgradnja građevina prometa i veza, energetskih, vodnih
i industrijskih građevina, građevina za postupanje s otpadom
te građevina za posebne namjene,

- preusmjeravanje prometa zbog zatvaranja javne ceste na duže
od 10 dana, na druge javne ceste.

II. RJEŠENJA O ODOBRENJU ZA PREKOMJERNU UPORABU JAVNE
CESTE

Članak 4.

Ako je javna cesta izložena povećanom prometnom opterećenju
iz članka 2. stavak 2. ovoga Pravilnika, pravne ili fizičke
osobe u vezi s čijim djelatnostima dolazi do njene prekomjerne
uporabe (u daljnjem tekstu: korisnici), dužne su podnijeti
zahtjev Hrvatskoj upravi za ceste ili županijskoj upravi
za ceste odnosno korisniku koncesije (u daljnjem tekstu: nadležna
uprava za ceste), za dobivanje rješenja o odobrenju za prekomjernu
uporabu javne ceste te platiti naknadu za prekomjernu uporabu
javne ceste (u daljnjem tekstu: naknada).

Članak 5.

Zahtjev iz članka 4. ovoga Pravilnika mora sadržavati:

- kratak opis djelatnosti korisnika,

- podatke o planiranoj količini tereta koje se za korisnika
treba prevesti po javnoj cesti ili koje korisnik prodaje drugim
korisnicima, izraženo u m³,

- položaj, oblik, veličinu i granice područja
na kojoj korisnik obavlja djelatnost,

- zemljovid područja u mjerilu 1 : 5000 (ili
većem),

- kartu cestovne mreže s ucrtanim itinererima prijevoza tereta,
odnosno s najčešće korištenim itinererima,
ako korisnik prodaje terete drugim korisnicima,

- izvod iz sudskog registra korisnika, odnosno izvod iz obrtnog
registra korisnika kao dokaz za obavljanje djelatnosti,

- rješenje nadležnog tijela o odobrenju obavljanja djelatnosti
korisnika odnosno ugovor o koncesiji za obavljanje djelatnosti
korisnika.

Članak 6.

(1) Rješenje o odobrenju za prekomjernu uporabu javne ceste
(u daljnjem tekstu: rješenje), izdaje ona nadležna uprava
za ceste, koja upravlja cestom na koju se neposredno uključuju
odnosno isključuju vozila, koja obavljaju prijevoz tereta
za korisnika, odnosno od korisnika.

(2) Ako zbog obavljanja djelatnosti dolazi do povećanog
prometnog opterećenja na više cesta i na području
koje pokriva više nadležnih uprava za ceste, rješenje
će izdati ona nadležna uprava za ceste koja u svojoj
nadležnosti ima najviše cesta pod prekomjernom uporabom
zbog te djelatnosti.

Članak 7.

Rješenjem iz članka 6. ovoga Pravilnika, utvrđuje
se visina, način obračuna te način plaćanja
naknade.

Članak 8.

(1) Naknadu iz članka 4. ovoga Pravilnika, korisnici na
temelju izdanog rješenja, uplaćuju, sukladno posebnim
propisima, u korist računa nadležne uprave za ceste
koja je izdala rješenje o odobrenju za prekomjernu uporabu
javne ceste.

(2) Naknada se koristi za pokrivanje povećanih troškova
održavanja javnih cesta.

III. POSTUPAK ZA REKONSTRUKCIJU ODNOSNO PRILAGODBU JAVNE
CESTE

Članak 9.

(1) Ako korisnik želi započeti obavljanje djelatnosti
uz javne ceste, koje nisu građene tako da mogu podnijeti osovinsko
opterećenje od najmanje 115 kN ili koje nemaju odgovarajuće
tehničke elemente za sigurno odvijanje prometa srednje
teških i teških teretnih vozila, javna cesta se mora
prije započinjanja djelatnosti rekonstruirati odnosno prilagoditi
za povećano prometno opterećenje.

(2) Troškovi rekonstrukcije odnosno prilagodbe javne ceste
iz stavka 1. ovoga članka, u cijelosti terete korisnika.

Članak 10.

Pod rekonstrukcijom odnosno prilagodbom javne ceste iz članka
9. ovoga Pravilnika, smatraju se sljedeći poslovi i radovi:

- prikupljanje podataka o stanju kolnika javne ceste (mjerenje
stanja geometrije površine kolnika, mjerenje trenja površine
kolnika, te mjerenje nosivosti kolnika),

- prikupljanje podataka o ostalim elementima javne ceste, stanju
objekata, prometne signalizacije i opreme javne ceste,

- izrada tehničke dokumentacije za rekonstrukciju odnosno
prilagodbu javne ceste,

- pojačanje kolničke konstrukcije radi povećanja
nosivosti za prihvat osovinskog opterećenja od najmanje
115 kN,

- korekcija geometrijskih elemenata javne ceste,

- prilagodba prometnih znakova i signalizacije radi osiguravanja
uvjeta za sigurno i nesmetano odvijanje prometa,

- izrada odgovarajućih prilaza odnosno priključaka
na javnu cestu, te

- ostali potrebni radovi.

Članak 11.

Način ulaganja sredstava u rekonstrukciju javne ceste,
sukladno članku 10. ovoga Pravilnika, utvrđuje se ugovorom
koji zaključuje nadležna uprava za ceste i korisnik.

Članak 12.

Korisnik se oslobađa plaćanja naknade za prekomjernu
uporabu javne ceste za razdoblje razmjerno visini uloženih
sredstava u rekonstrukciju odnosno prilagodbu javne ceste.

Članak 13.

Ulaganjem sredstava u rekonstrukciju javne ceste sukladno članku
10. ovoga Pravilnika, korisnik ne stječe pravo vlasništva
niti druga stvarna prava po bilo kojoj osnovi nad rekonstruiranim
dijelom javne ceste.

IV. VISINA I NAČIN OBRAČUNA NAKNADE

Članak 14.

Visina i način obračuna naknade za prekomjernu uporabu
javne ceste, ovise o vrsti djelatnosti koju obavlja korisnik,
a utvrđuje se rješenjem nadležne uprave za ceste.

Članak 15.

(1) Naknada kod obavljanja djelatnosti proizvodnje sirovina i
materijala iz članka 3. alineja 1. ovoga Pravilnika, iznosi
2,5% od ukupnog prihoda ostvarenog njihovom prodajom u određenom
razdoblju.

(2) Naknada iz stavka 1. ovoga članka, obračunava
se i plaća mjesečno, na temelju podataka o ostvarenom
mjesečnom prihodu korisnika.

(3) Podatke o ostvarenom prihodu, korisnik je dužan dostaviti
nadležnoj upravi za ceste do 10. u mjesecu za protekli mjesec.

Članak 16.

(1) Naknada kod obavljanja djelatnosti eksploatacije materijala
iz članka 3. alineja 2. ovoga Pravilnika, iznosi 2,5 kn/m³
odvezene količine.

(2) Naknada iz stavka 1. ovoga članka obračunava
se i plaća mjesečno, na temelju podataka o količini
materijala koje je korisnik odvezao tijekom mjeseca.

(3) Podatke o odvezenim količinama materijala, korisnik
je dužan dostaviti nadležnoj upravi za ceste do 10.
u mjesecu za protekli mjesec.

Članak 17.

(1) Naknada kod obavljanja djelatnosti izgradnje građevina
iz članka 3. alineja 3. ovoga Pravilnika, iznosi 3,0 kn/m³
ugrađene količine materijala.

(2) Naknada iz stavka 1. ovoga članka obračunava
se i plaća, na temelju količina iz glavnog projekta
građevine, a u rokovima utvrđenim u rješenju.

Članak 18.

(1) Naknada kod obavljanja djelatnosti kod planiranog zatvaranja
javne ceste sukladno članku 3. alineja 4. ovoga Pravilnika,
iznosi 2.400,00 kn/dan.

(2) Naknada se obračunava prema stvarnom broju dana zatvorenosti
javne ceste, a plaća se u rokovima utvrđenim rješenjem.

(3) Pored naknade iz stavka 1. ovoga članka, korisnik je
dužan platiti i ostale troškove kao što su troškovi:

- izrade prometnog projekta,

- postavljanja privremenih prometnih znakova za preusmjeravanje
prometa,

- prilagodbe postojeće prometne signalizacije i opreme zaobilaznih
cesta,

- izvedbe manjih radova potrebnih za osiguranje sigurnog odvijanja
prometa na zaobilaznim cestama,

- dovođenje zaobilaznih cesta u prvobitno stanje nakon puštanja
u promet zatvorene javne ceste, te

- ostalih potrebnih radova.

(4) Način i rokovi plaćanja troškova iz stavka
3. ovoga članka, utvrđuju se rješenjem.

V. ZAJEDNIČKE ODREDBE O OBRAČUNU I NAPLATI
NAKNADE

Članak 19.

Kod redovne odnosno prisilne naplate naknade iz članka
8. ovoga Pravilnika, primjenjuju se odredbe Zakona o općem
upravnom postupku.

Članak 20.

Od korisnika čiji se platni promet obavlja preko računa
koje vode ovlaštene organizacije za obavljanje platnog prometa,
naplatu dospjelih neplaćenih iznosa naknade zajedno s pripadajućom
propisanom kamatom, obavljaju te organizacije na temelju izvršnog
rješenja, prijenosom sredstava s računa obveznika
preko propisanog prolaznog uplatnog računa na račun
nadležne uprave za ceste.

Članak 21.

Protiv rješenja nadležne uprave za ceste, korisnik može
izjaviti žalbu Ministarstvu pomorstva, prometa i veza u roku
od osam dana od dana primitka rješenja.

Članak 22.

(1) Naknada koja se naplaćuje od korisnika, zbog čije
djelatnosti dolazi do povećanog prometnog opterećenja
na više cesta i na području koje pokriva više
uprava za ceste, a rješenje je izdano sukladno članku
6. stavak 2. ovoga Pravilnika, dijeli se na ostale uprave za ceste
razmjerno broju kilometara javnih cesta u njihovoj nadležnosti
pod prekomjernom uporabom zbog te djelatnosti.

(2) Način međusobne raspodjele naknade iz stavka 1.
ovoga članka, nadležne uprave za ceste utvrđuju
ugovorom.

Članak 23.

Ako na dijelu cestovne mreže koju pokriva više nadležnih
uprava za ceste nije moguće točno utvrditi distribuciju
povećanog prometnog opterećenja, naknada za prekomjernu
uporabu javnih cesta, raspodjeljuje se između nadležnih
uprava za ceste u odnosu:

- 50% od ukupno utvrđene naknade raspodjeljuje se na lokalne
ceste,

- 30% od ukupno utvrđene naknade raspodjeljuje se na županijske
ceste, te

- 20% od ukupno utvrđene naknade raspodjeljuje se na državne
ceste.

VI. NADZOR

Članak 24.

(1) Nadzor nad provedbom ovoga Pravilnika obavlja ovlašteni
predstavnik nadležne uprave za ceste uz prisustvo inspektora
cestovnog prometa i cesta.

(2) U provođenju nadzora iz stavka 1. ovoga članka,
ovlašteni predstavnik nadležne uprave za ceste s inspektorom
cestovnog prometa i cesta, imaju pravo pregledati poslovne knjige
i poslovne prostorije radi prikupljanja podataka potrebnih za
utvrđivanje obveza korisnika radi obračuna i plaćanja
naknade.

(3) Korisnik je dužan omogućiti ovlaštenom predstavniku
nadležne uprave za ceste i inspektoru cestovnog prometa i
cesta, pregled poslovnih knjiga i poslovnih prostorija.

Članak 25.

Ako nadležni inspektor ili ovlašteni predstavnik nadležne
uprave za ceste u provođenju nadzora iz članka 24.
ovoga Pravilnika, utvrdi da su povrijeđene odredbe rješenja
odnosno odredbe ovoga Pravilnika, pismeno će konstatirati
povrede i rješenjem odrediti mjere i rok za njihovo otklanjanje.

VII. PRIJELAZNE I ZAKLJUČNE ODREDBE

Članak 26.

Stupanjem na snagu ovoga Pravilnika, prestaje važiti Odluka
o kriterijima za utvrđivanje prekomjerne uporabe javnih cesta
(»Narodne novine« br. 29/93).

Članak 27.

Korisnici koji su započeli obavljati djelatnost iz članka
2. ovoga Pravilnika prije njegovog stupanja na snagu, dužni
su podnijeli zahtjev za dobivanje rješenja nadležnoj
upravi za ceste najkasnije u roku od tri mjeseca od dana stupanja
na snagu ovoga Pravilnika.

Članak 28.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/00-02/09
Urbroj: 530-01-00-1
Zagreb, travanj 2000.

Ministar
pomorstva, prometa i veza
**mr. sc. Alojz Tušek,** v. r.

Pravilnik, NN 40/2000-954